
           PRITARTA                                     
				Šakių rajono savivaldybės tarybos
				2025 m. balandžio 18 d. sprendimu Nr. T-94

ŠAKIŲ RAJONO SAVIVALDYBĖS NEVYRIAUSYBINIŲ ORGANIZACIJŲ TARYBOS 2024 METŲ VEIKLOS ATASKAITA

Šakių rajono savivaldybės nevyriausybinių organizacijų taryba (toliau – Taryba) –visuomeniniais pagrindais veikianti kolegiali institucija, kuri sudaroma iš Savivaldybės institucijų ir įstaigų bei nevyriausybinių organizacijų deleguotų atstovų laikantis pariteto principo. Tarybos tikslas – nagrinėti su nevyriausybinių organizacijų veikla susijusius klausimus, teikti savivaldybės institucijoms ir įstaigoms pasiūlymus dėl nevyriausybinių organizacijų veiklos, jos įgyvendinimo ir su tuo susijusių teisės aktų projektų, stiprinti savivaldybės nevyriausybinių organizacijų bendradarbiavimą. Nevyriausybinių organizacijų taryba savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos nevyriausybinių organizacijų plėtros įstatymu, kitais Lietuvos Respublikos įstatymais, teisės aktais, taip pat Šakių rajono savivaldybės nevyriausybinių organizacijų tarybos nuostatais.
2024 m. nevyriausybinių organizacijų tarybą sudarė 11 narių (5 savivaldybės institucijų ir įstaigų atstovai ir 6 nevyriausybinių organizacijų, veikiančių savivaldybės teritorijoje, atstovai). 2024 m. Tarybos sudėtis išliko nepakitusi, tačiau buvo pakeistas vienas narys. Vietoje Mindaugo Balčiūno, sporto ir laisvalaikio klubo „Vėjas“ prezidento, į Tarybą įtrauktas Valdas Staugaitis, taip pat atstovaujantis sporto ir laisvalaikio klubui „Vėjas“. Nuo 2023 m. sausio 12 d. Šakių rajono nevyriausybinių organizacijų tarybos pirmininke išrinkta Giedrė Šedbarienė, VšĮ ,,Namai visiems“ direktorė.
Šakių rajono savivaldybės nevyriausybinių organizacijų tarybos veikla 2024 m. buvo organizuota vadovaujantis Šakių rajono savivaldybės nevyriausybinių organizacijų tarybos nuostatais, patvirtintais 2023 m. birželio 23 d. sprendimu Nr. T-193 „Dėl Šakių rajono savivaldybės nevyriausybinių organizacijų tarybos nuostatų patvirtinimo“. Šie nuostatai apibrėžia Tarybos funkcijas, teises, sudėtį ir darbo organizavimą. Taryba yra visuomeniniais pagrindais veikianti kolegiali patariamoji institucija, kurios sprendimai yra rekomendacinio pobūdžio. Pagrindinės funkcijos apima pasiūlymų teikimą savivaldybės institucijoms dėl nevyriausybinių organizacijų plėtros politikos, viešųjų paslaugų analizės ir jų perdavimo galimybių vertinimą, taip pat NVO sektoriaus problemų ir poreikių analizę bei bendradarbiavimo skatinimą tarp NVO ir savivaldybės institucijų.
Nevyriausybinių organizacijų informacijos ir paramos centro (toliau – NIPC) ekspertai 2024 m. vasario 29 d. dalyvavo Šakių rajono savivaldybės nevyriausybinių organizacijų tarybos posėdyje, kuriame pasidalino NVO sektoriaus tendencijomis, statistika, patirtimi, įžvalgomis ir rekomendacijomis dėl NVO situacijos Šakiuose ir jų įtraukimo į viešųjų paslaugų teikimą bei patirtimi ir rekomendacijomis dėl NVO tarybos veiklos planavimo ir administravimo Nevyriausybinių organizacijų informacijos ir paramos centro pateiktos rekomendacijos Šakių rajono savivaldybės nevyriausybinių organizacijų tarybai 2024 m.  kovo 1 d. raštu Nr. NISC-SADM2024-03-01/1 „Rekomendacijos Šakių rajono savivaldybės nevyriausybinių organizacijų tarybai“: NVO ir BO tarybų galimo apjungimo veiklos įvertinimą arba jungtinių posėdžių organizavimą siekiant suderinti metinius veiklos planus; rajone veikiančių NVO inventorizaciją, įtraukiant veiklas, skirtas užtikrinti, kad organizacijos turėtų NVO žymą ir tinkamai vykdytų ataskaitų teikimą bei skaidrią veiklą; rekomendacijų teikimą dėl viešųjų paslaugų teikimo savivaldybėje aktyvesnio NVO įtraukimo, ypač švietimo, kultūros ir sporto srityse; pasiūlymus dėl konkursinio finansavimo nuostatų peržiūros, siekiant sudaryti palankias sąlygas NVO plėtrai ir eliminuoti konkurenciją su biudžetinėmis įstaigomis; galimybę deleguoti NVO tarybos narius į savivaldybės konkursinio finansavimo atrankos komisijas; pasiūlymo dėl NVO koordinatoriaus pareigybės savivaldybės administracijoje įsteigimo pateikimą savivaldybės tarybai ir merui.
2024 m. Taryba atliko Šakių rajono NVO sektoriaus analizę, remdamasi 2022 m. statistika. Analizė atskleidė šiuos pagrindinius faktus: Šakių rajone registruota 216 organizacijų, iš kurių 58 turi oficialią NVO žymą (44 asociacijos, 11 viešųjų įstaigų, 3 labdaros ir paramos fondai); NVO sektorius daugiausia prisideda prie socialinės apsaugos srities, kuri sudaro 25,51 % viso finansavimo. Kitos sritys, tokios kaip kultūra, švietimas, sveikatos apsauga ir sportas, beveik išskirtinai finansuojamos biudžetinių įstaigų, o NVO finansavimas šiose srityse yra labai ribotas arba jo nėra visai; Savivaldybės viešųjų paslaugų perdavimas NVO sektoriui lieka aktualus klausimas: 2022 m. tik 7,14 % savivaldybės viešųjų paslaugų teikė nepavaldūs savivaldybei tiekėjai, tai yra žemiau nacionalinio vidurkio; Pagrindinės problemos: aukšta finansavimo priklausomybė nuo savivaldybės, ribotos NVO galimybės įsitraukti į sprendimų priėmimą ir resursų bei koordinavimo trūkumas.
2024 m. įvyko 3 Tarybos posėdžiai:
2024 m. gegužės 6 d. posėdyje aptarta NVO sektoriaus situacija Šakių rajone, iššūkiai ir sėkmės istorijos, o taip pat buvo nagrinėti klausimai, susiję su NVO ataskaitų rengimu ir paramos gavimo galimybėmis;
2024 m. birželio 6 d. NVO tarybos nariai dalyvavo regioniniame NVO tarybų posėdyje Marijampolėje, kur aptarė viešųjų paslaugų perdavimo nevyriausybinėms organizacijoms galimybes ir bendradarbiavimo stiprinimą;
2024 m. rugsėjo 12 d. įvyko išvykstamasis posėdis į Kardokų gamtos akademiją, kurio metu buvo aptarta NVO indėlis į švietimo sritį ir bendradarbiavimo stiprinimas;
2024 m. Šakių rajono savivaldybės taryba pritarė Nevyriausybinių organizacijų tarybos pateiktai 2023 m. veiklos ataskaitai.
Nevyriausybinių organizacijų tarybos protokoliniu sprendimu 2023 m. gegužės 30 d. patvirtintas Šakių rajono savivaldybės NVO tarybos 2023–2024 metų veiksmų planas 2024 m. buvo toliau įgyvendinamas. Įgyvendinant patvirtintą planą 2024 m. buvo organizuoti renginiai ir veiklos: 
2024 m. vasario 27 d. buvo paminėta pasaulinė NVO diena Šakių kultūros centre. Renginio tikslas–pabrėžti nevyriausybinių organizacijų (NVO) indėlį į viešąją politiką ir skatinti bendruomenių įsitraukimą bei keitimąsi gerąja patirtimi. Svečiai ir pranešėjai: Agila Barzdienė, Lietuvos Respublikos Prezidento Kanclerė; Giedrius Surplys, Lietuvos Respublikos Seimo narys; „Kardokų gamtos mokykla“; Vaikų ir jaunimo klubas „Ledlaužis“. 
2024 m. gegužės 6 d. vyko NVO susitikimas VšĮ „Namai visiems“ patalpose. Dalyvavo 17 NVO atstovų. Diskusijose aptarti pagrindiniai iššūkiai, veiklos sritys ir bendradarbiavimo galimybės. 
2024 m. birželio 6 d. vyko Regioninis NVO forumas Marijampolėje. Šakių rajonui atstovavo 2 Tarybos nariai, vicemeras Egidijus Peleckis ir trys Šakių NVO atstovai. Renginyje pristatytos regiono NVO veiklos kryptys ir galimybės didinti visuomenės atsparumą. 
2024 m. gruodžio 4 d. vyko Nacionalinis NVO forumas Lietuvos Respublikos Seime. Dalyvavo Tarybos pirmininkė Giedrė Šedbarienė ir narė Asta Kėvelaitytė. Aptarta savanorystės plėtra, NVO stiprinimas ir koordinatorių vaidmuo savivaldybėse. Šakių kultūros centre 2024 m. gruodžio 5 d. įvyko Tarptautinės savanorių dienos minėjimas. Renginį organizavo Taryba kartu su Šakių rajono savivaldybe. Šią dieną, kuri minima nuo 1985 m., siekiama parodyti dėmesį savanoriams ir paskatinti visuomenę įsitraukti į savanoriškas veiklas. Programa apėmė Tarptautinės savanorių dienos pristatymą, savanorių pagerbimą ir koncertinę programą. Renginys pabrėžė savanorių svarų indėlį į bendruomenės gerovę ir stiprino bendruomenės ryšius.
Visa informacija apie Šakių rajono savivaldybės nevyriausybinių organizacijų tarybos vykdomą veiklą, vykusių posėdžių protokolai bei nevyriausybinių organizacijų tarybos narių sudėtis skelbiama Šakių rajono savivaldybės tinklalapyje „Taryba“, „Komisijos, darbo grupės“, Nevyriausybinių organizacijų taryba“ (https://www.sakiai.lt/puslapiai/nevyriausybiniu-organizaciju-taryba) bei sukurtoje Facebook platformoje „Šakių rajono NVO“, kurioje Šakių rajono nevyriausybinės organizacijos turi galimybę dalintis aktualia informacija. 

